ཞི་རྒོལ་ཆེན་མོ།
ཕྱི་ལོ་ ༢༠༠༩ ཟླ་ ༣ ཚེས་ ༥ དང་བོད་ཟླ་དང་པོའི་ཚེས་དགུ་ཉིན་རྫ་དགོན་གསར་དགོན་གྱི་གྲྭ་མང་ཚོགས་བཞིན་པའི་སྐབས་དགོན་པའི་ཕྱོགས་བཞི་ནས་མེ་སྒྱོགས་འཕྲུལ་འཁོར་བཙུགས་ཤིང་རྒྱ་དམག་གྱོན་ཆས་ཁྲ་བོ་གོན་པ་ཁག་གཅིག་གིས་དགོན་པའི་ཕྱི་དཀྲིས་བསྐོར་ཏེ། གྱོན་ཆས་ནག་པོ་སྤྲས་པ་ཁག་གཅིག་གིས་དགོན་པའི་འདུ་ཁང་སྒོ་ཆེན་ནས་རུ་བསྒྲིགས་པས་ཁྱོན་སྡོམ་དམག་མི་ ༣༠༠ ལྷག་ཞིག་གིས་དགེ་འདུན་པ་རྣམས་ཕྱིར་ཐོན་བཅུག་སྟེ་ཉེས་རྡུང་དྲག་པོ་བཏང་མཐར། མི་རེ་རེ་བཞིན་དུ་རྒྱ་ལ་དགའ་དང༌། བོད་ལ་དགའ་ཞེས་དྲི་ནས་བོད་ལ་དགའ་ཟེར་མཁན་རྣམས་ཉེས་རྡུང་དྲག་པོ་བཏང་སྟེ་རོ་བཞིན་རླངས་འཁོར་ནང་བླུགས་ནས་ཁྱེར་ཕྱིན་པ་སོགས་བྱས་འདུག་པ་ནས་འདིར་ཤེས་རྟོགས་བྱུང་བ། ༡༽ རྫ་གཡོ་ལག་གྲོང་ཚོ་ནས་གྲྭ་ཡེ་ཤེས་དབང་ལྡན། ༢༽ རྫ་གཡོ་ལག་གྲོང་ཚོ་ནས་གྲྭ་དུང་ཕྲུག ༣༽ རྫ་ཐང་འཇུག་གྲོང་ཚོ་ནས་གྲྭ་བྱམས་པ་དབང་ཕྱུག ༤༽ རྫ་ཐང་འཇུག་གྲོང་ཚོ་ནས་གྲྭ་དོན་འགྲུབ། ༥༽ རྫ་ག་ཡིས་གྲོང་ཚོ་ནས་གྲྭ་ཡེ་ཤེས་རྒྱ་མཚོ། ༦༽ རྫ་ཧོ་མདའ་གྲོང་ཚོ་ནས་གྲྭ་བསོད་ནམས་དཔལ་ལྡན། ༧༽ རྫ་ག་ན་གྲོང་ཚོ་ནས་གྲྭ་འཇམ་དབྱངས་ཆོས་འཕེལ། ༨༽ རྫ་དོག་གྲོང་ཚོ་ནས་གྲྭ་བྱམས་པ་ཀླུ་སྒྲུབ། ༩༽ རྫ་གཡོ་ལག་གྲོང་ཚོ་ནས་མི་སྐྱ་ནད་མེད། བཅས་ཡིན་འདུག་ཅིང༌། སྐབས་དེར་རྐང་པ་བཅག་པ་དང་རྨས་སྐྱོན་ཕོག་པ་སོགས་མང་དག་ཞིག་བྱུང་འདུག་ལ། དེ་མིན་དགེ་འདུན་ཞལ་གྲངས་ ༢༠༠ ཙམ་ཡོད་པ་རྣམས་ལ་ཐད་འདྲི་མ་བྱས་པ་འགེངས་ཤོག་བརྒྱངས་བཅུག་འདུག་པ་ནས་ད་ཆ་དགེ་འདུན་པ་མི་ཉུང་བ་ཞིག་རང་གནས་སུ་སྡོད་བཟོད་མི་བདེ་བར་བྲོས་བྱོལ་དུ་འགྲོ་བཞིན་ཡོད་འདུག་པ་དང༌། ཡང་ཟི་ཁྲོན་ཞིང་ཆེན་ནས་དཔོན་རིགས་ཤིག་སློབ་གསོ་རྒྱག་པར་ཡོང་ངེས་ཡིན་ཞིང་སློབ་གསོ་ལེགས་གྲུབ་མ་བྱུང་ཚེ་དགོན་པ་གཏོར་རྒྱུ་ཡིན་ཚུལ་ཀྱང་བརྗོད་ཡོད་འདུག མ་ཚད་དགོན་པའི་འདུ་ཁང་དུ་ཡོད་པའི་ྋགོང་ས་མཆོག་གི་སྐུ་པར་བཙན་འཕྲོག་བྱས་པ་དང༌། གྲྭ་ཤག་རེ་རེ་བཞིན་སྒོ་སྒེའུ་ཁུང་གཏོར་ནས་ྋགོང་ས་མཆོག་གི་སྐུ་པར་ཡོངས་རྫོགས་བཙན་འཕྲོག་བྱས་པ་སོགས་ཀྱི་གནས་ཚུལ་ཡང་བྱུང་ཡོད་འདུག ༡༽ གྲྭ་ཡེ་ཤེས་དབང་ལྡན་ནི། རྫ་བར་མ་ཤང༌། གཡོ་ལག་གྲོང་ཚོ་ནས་ཕ་སྙན་དགའ་དང༌། མ་སྒྲོལ་མ་དབང་མོ་གཉིས་སུ་ཕྱི་ལོ་ ༡༩༨༤ ལོར་སྐྱེས་ཤིང་ད་སྐབས་རང་ལོ་ ༢༥ ཡིན་འདུག་པ་དང༌། གོང་གསལ་བཞིན་ལས་འགུལ་དང་ལེན་མ་བྱས་པ་སོགས་ཀྱིས་ནག་ཉེས་གསུམ་བཙུགས་ཏེ་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་ད་ཆར་ཁྲིན་ཏུའུ་༼མན་ཡཱང་༽བཙོན་ཁང་ནང་བཀག་ཉར་བྱས་ཡོད་འདུག ༢༽ གྲྭ་དུང་ཕྲུག་ནི། རྫ་བར་མ་ཤང༌། གཡོ་ལག་གྲོང་ཚོ་ནས་ཕ་དབང་འདུས་དང༌། མ་བརྩོན་འགྲུས་དབྱངས་མཚོ་གཉིས་སུ་ཕྱི་ལོ་ ༡༩༨༧ ལོར་སྐྱེས་ཤིང་ད་སྐབས་རང་ལོ་ ༢༢ ཡིན་འདུག་པ་དང༌། གོང་གསལ་བཞིན་ལས་འགུལ་དང་ལེན་མ་བྱས་པ་སོགས་ཀྱི་ནག་ཉེས་གསུམ་བཙུགས་ཏེ་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་ནས་ཁྲིན་ཏུའུ་༼མན་ཡཱང་༽བཙོན་ཁང་ནང་བཀག་ཉར་བྱས་ཡོད་འདུག་པ་དང༌། ཁོང་ཕྱི་ལོ་ ༢༠༠༨ ཟླ་ ༤ ཚེས་ ༢༧ ཉིན་རྒན་བློ་དོན་ཡོད་དང་མཉམ་དུ་ཉེས་བཙུགས་འདྲ་མིན་གྱིས་འཛིན་བཟུང་བྱས་འདུག་མོད། རྒན་བློ་དོན་ཡོད་ནས་ཁོང་ལ་ཉེས་པ་གང་ཡང་མེད། ཉེས་པ་ཡོད་ཚད་ངས་འགན་ལེན་བྱེད་རྒྱུ་ཡིན་ཞེས་གསུངས་པ་དང༌། འབྲེལ་ཡོད་ཞིག་ནས་ཀྱང་རྗེས་སུ་ཁོང་གིས་ངོ་རྒོལ་བྱེད་པ་སོགས་ཀྱི་གནས་དོན་བྱུང་ཚེ་ཉེས་པ་རྒྱ་སྒོར་གཅིག་ཁྲི་སྤྲོད་རྒྱུའི་འགན་ལེན་བྱས་པ་སོགས་ལ་བརྟེན་ནས་གློད་གྲོལ་ཐོབ་འདུག དེ་རྗེས་སླར་ཡང་གོང་གསལ་བཞིན་རྒྱ་གཞུང་གྱི་ལས་འགུལ་ཁག་ལ་དང་ལེན་མ་བྱས་སྟབས་ཁག་ཁུར་ནས་རྒྱ་སྒོར་ ༡༠༠༠༠ ཐམ་པ་སྤྲད་དགོས་བྱུང་ཡོད་འདུག ༣༽ གྲྭ་བྱམས་པ་དབང་ཕྱུག་ནི། རྫ་བར་མ་ཤང༌། ཐང་འཇུག་གྲོང་སྡེ་ནས་ཕ་སྤེན་ཆོས་དང༌། མ་བོ་བཟང་གཉིས་སུ་ཕྱི་ལོ་ ༡༩༨༦ ལོར་སྐྱེས་ཤིང་ད་སྐབས་རང་ལོ་ ༢༣ ཡིན་འདུག་པ་དང༌། གོང་གསལ་བཞིན་ལས་འགུལ་དང་ལེན་མ་བྱས་པ་སོགས་ནག་ཉེས་གསུམ་བཙུགས་ཏེ་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་ཁྲིན་ཏུའུ་༼མན་ཡཱང་༽བཙོན་ཁང་ནང་བཀག་ཉར་བྱས་ཡོད་འདུ ༤༽ གྲྭ་དོན་འགྲུབ་ནི། རྫ་བར་མ་ཤང༌། ཐང་འཇུག་གྲོང་སྡེ་ནས་ཕ་སྐལ་བཟང་ཆོས་འཕེལ་དང༌། མ་ཚེ་རིང་བདེ་སྐྱིད་གཉིས་སུ་ཕྱི་ལོ་ ༡༩༨༨ ལོར་སྐྱེས་ཤིང་ད་སྐབས་རང་ལོ་ ༢༡ ཡིན་འདུག་པ་དང༌། གོང་གསལ་བཞིན་ལས་འགུལ་དང་ལེན་མ་བྱས་པ་སོགས་ཀྱི་ནག་ཉེས་གསུམ་བཙུགས་ཏེ་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་ཁྲིན་ཏུའུ་༼མན་ཡཱང་༽བཙོན་ཁང་ནང་བཀག་ཉར་བྱས་ཡོད་འདུག་པ་དང༌། ཁོང་ཕྱི་ལོ་ ༢༠༠༨ ཟླ་ ༤ ཚེས་ ༢༧ ཉིན་རྒན་བློ་དོན་ཡོད་དང་མཉམ་དུ་ཉེས་འཛུགས་འདྲ་མིན་གྱིས་འཛིན་བཟུང་བྱེད་སྐབས། རྒན་བློ་དོན་ཡོད་ནས་ཁོང་ལ་ཉེས་པ་གང་ཡང་མེད། ཉེས་པ་ཡོད་ཚད་ངས་འགན་ལེན་བྱེད་རྒྱུ་ཡིན་ཅེས་གསུངས་པ་དང༌། འབྲེལ་ཡོད་ཞིག་ནས་ཀྱང་རྗེས་སུ་ཁོང་གིས་ངོ་རྒོལ་བྱེད་པར་སོགས་ཀྱི་གནས་དོན་བྱུང་ཚེ་ཉེས་པ་རྒྱ་སྒོར་གཅིག་ཁྲི་སྤྲོད་རྒྱུའི་འགན་ལེན་བྱས་པ་སོགས་ལ་བརྟེན་གློད་གྲོལ་ཐོབ་འདུག དེ་རྗེས་སླར་ཡང་རྒྱ་གཞུང་གྱི་ལས་འགུལ་ཁག་ལ་དང་ལེན་མ་བྱས་སྟབས། ཁག་ཁུར་ནས་རྒྱ་སྒོར་ ༡༠༠༠༠ ཐམ་པ་སྤྲོད་དགོས་བྱུང་ཡོད་འདུག ༥༽ གྲྭ་ཡེ་ཤེས་རྒྱ་མཚོ་ནི། རྫ་བར་མ་ཤང༌། ག་ཡིས་གྲོང་སྡེ་ནས་མ་ཕུན་སྐྱེད་གཉིས་ཀྱི་བུར་སྐྱེས་ཤིང༌། གོང་གསལ་བཞིན་ལས་འགུལ་དང་ལེན་མ་བྱས་པ་སོགས་ནག་ཉེས་གསུམ་བཙུགས་ཏེ་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་ཁྲིན་ཏུའུ་༼མན་ཡཱང་༽བཙོན་ཁང་ནང་བཀག་ཉར་བྱས་ཡོད་འདུག ༦༽ གྲྭ་བསོད་ནམས་དཔལ་ལྡན་ནི། རྫ་བར་མ་ཤང༌། ཧོ་མདའ་གྲོང་ཚོ་ནས་ཕ་རིན་ཆེན་ཚེ་རིང་དང༌། མ་བཟང་དགའ་གཉིས་སུ་ཕྱི་ལོ་ ༡༩༧༨ ལོར་སྐྱེས་ཤིང་ད་སྐབས་རང་ལོ་ ༣༡ ཡིན་འདུག་པ་དང༌། གོང་གསལ་བཞིན་ལས་འགུལ་དང་ལེན་མ་བྱས་པ་སོགས་ནག་ཉེས་མང་དག་ཞིག་བཙུགས་ཏེ་རོགས་གཞན་རྣམས་ལ་ཁྲིམས་ཆད་མ་བཏང་སྔོན་ནས་དུས་བཀག་བཙོན་འཇུག་གི་ཁྲིམས་བཅད་བཟོས་ཏེ་བཙོན་འོག་ཏུ་བཀག་ཉར་བྱས་ཡོད་པ་གོ་ཐོས་བྱུང་ནའང་ཞིབ་ཕྲའི་ལོ་དུས་སོགས་གསལ་ཁ་མ་བྱུང༌། ༧༽ གྲྭ་འཇམ་དབྱངས་ཆོས་འཕེལ་ནི། རྫ་བར་མ་ཤང༌། ག་ན་གྲོང་སྡེ་ནས་ཕ་བཟོད་པ་དང༌། མ་བསྟན་འཛིན་སྒྲོལ་མ་གཉིས་སུ་ཕྱི་ལོ་ ༡༩༨༨ ལོར་སྐྱེས་ཤིང་ད་སྐབས་རང་ལོ་ ༢༡ ཡིན་འདུག་པ་དང༌། གོང་གསལ་བཞིན་ལས་འགུལ་དང་ལེན་མ་བྱས་པ་སོགས་ནག་ཉེས་མང་དག་ཞིག་བཙུགས་ཏེ་རོགས་གཞན་རྣམས་ལ་ཁྲིམས་ཆད་མ་བཏང་སྔོན་ནས་དུས་བཀག་བཙོན་འཇུག་གི་ཁྲིམས་བཅད་བཟོས་ཏེ་བཙོན་འོག་ཏུ་བཀག་ཉར་བྱས་ཡོད་པ་གོ་ཐོས་བྱུང་ནའང་ཞིབ་ཕྲའི་ལོ་དུས་སོགས་གསལ་ཁ་མ་བྱུང༌། ཁོང་ཕྱི་ལོ་ ༢༠༠༨ ཟླ་ ༤ ཚེས་ ༢༧ ཉིན་རྒན་བློ་དོན་ཡོད་དང་མཉམ་དུ་ཉེས་འཛུགས་འདྲ་མིན་གྱིས་འཛིན་བཟུང་བྱེད་སྐབས། རྒན་བློ་དོན་ཡོད་ནས་ཁོང་ལ་ཉེས་པ་གང་ཡང་མེད་ཉེས་པ་ཡོད་ཚད་ངས་འགན་ལེན་བྱེད་རྒྱུ་ཡིན་ཞེས་གསུངས་པ་དང༌། འབྲེལ་ཡོད་ཞིག་ནས་ཀྱང་རྗེས་སུ་ཁོང་གིས་ངོ་རྒོལ་བྱེད་བར་སོགས་ཀྱི་གནས་དོན་བྱུང་ཚེ་ཉེས་པ་རྒྱ་སྒོར་གཅིག་ཁྲི་སྤྲོད་རྒྱུའི་འགན་ལེན་བྱས་པ་སོགས་ལ་བརྟེན་ནས་གློད་གྲོལ་ཐོབ་འདུག འོན་ཀྱང་དེ་རྗེས་སླར་ཡང་རྒྱ་གཞུང་གི་ལས་འགུལ་ཁག་ལ་དང་ལེན་མ་བྱས་སྟབས། ཁག་ཁུར་ནས་རྒྱ་སྒོར་ ༡༠༠༠༠ ཐམ་པ་སྤྲོད་དགོས་བྱུང་ཡོད་འདུག ༨༽ གྲྭ་བྱམས་པ་ཀླུ་སྒྲུབ་ནི། རྫ་བར་མ་ཤང༌། རྫ་དོག་གྲོང་ཚོ་ནས་ཕ་ཡར་བསམ་དང༌། མ་ལྷ་མོ་ཆོས་མཚོ་གཉིས་སུ་ཕྱི་ལོ་ ༡༩༨༦ ལོར་སྐྱེས་ཤིང་ད་སྐབས་རང་ལོ་ ༢༣ ཡིན་འདུག་པ་དང༌། གོང་གསལ་བཞིན་ལས་འགུལ་དང་ལེན་མ་བྱས་པ་སོགས་ནག་ཉེས་མང་དག་ཞིག་བཙུགས་ཏེ་རོགས་གཞན་རྣམས་ལ་ཁྲིམས་ཆད་མ་བཏང་སྔོན་ནས་དུས་བཀག་བཙོན་འཇུག་གིས་ཁྲིམས་བཅད་བཟོས་ཏེ་བཙོན་འོག་ཏུ་བཀག་ཉར་བྱས་ཡོད་པ་གོ་ཐོས་བྱུང་ནའང་ཞིབ་ཕྲའི་ལོ་དུས་སོགས་གསལ་ཁ་མ་བྱུང༌། ༩༽ མི་སྐྱ་ནད་མེད་ནི། རྫ་བར་མ་ཤང༌། གཡོ་ལག་གྲོང་ཚོ་ནས་ཕ་རྨོ་ལྕོགས། མ་ཚེ་རིང་བདེ་སྐྱིད་གཉིས་སུ་ཕྱི་ལོ་ ༡༩༨༨ ལོར་སྐྱེས་ཤིང་ད་སྐབས་རང་ལོ་ ༢༡ ཡིན་འདུག་པ་དང༌། གོང་གསལ་བཞིན་ལས་འགུལ་དང་ལེན་མ་བྱས་པ་སོགས་ནག་ཉེས་མང་དག་ཞིག་བཙུགས་ཏེ་རོགས་གཞན་རྣམས་ལ་ཁྲིམས་ཆད་མ་བཏང་སྔོན་ནས་དུས་བཀག་བཙོན་འཇུག་གིས་ཁྲིམས་བཅད་བཟོས་པ་གོ་ཐོས་བྱུང་ནའང་ཞིབ་ཕྲའི་ལོ་དུས་སོགས་གསལ་ཁ་མ་བྱུང༌།